Wěža princa Bjedricha Awgusta

Wěža princa Bjedricha Awgusta ( Prinz-Friedrich-August Turm) je wuhladna wěža na Wyšinje princa Bjedricha Awgusta (469 m) w gmejnje Załom w Hornjej Łužicy. Wona bu w lěće 1900 natwarjena a je 20 metrow wysoka.

 Stawizny 
Twar wuhladneje wěže a hórskeje bawdy započa so w lěće 1900. Zasłuža sej wo nju Carl Arthur Zosel a August Rössler ze Załomja a Max Rengel z Wjelećina. Samsne lěto so dokónči a swjatočnje wotewrě. Wěža bu pomjenowana po tehdyšim sakskim krónowym princu Bjedrichu Awgustu (1865–1932). W lěće 1929 kupi wěžu swójba Oswald, kotraž bě wot 1932 do 1934 hórsku bawdu přetwariła, rozšěriła a wuhladnu wěžu třěšić dała. Po kóncu Druheje swětoweje wójny přemjenowa so bawda na Hraničnu bawdu (Grenzbaude). Wot srjedź 50. lět 20. lětstotka přewza wjednistwo bawdy a wuhladneje wěže statna towaršnosć. Po tym měnješe so husto personal bawdy, twar rozpadny a w lěće 1960 zawrě wuhladna wěža. Mjez lětomaj 1992 a 1993 je wuhladna wěža z bawdow powšitkownu rekonstrukciju wobstała a wuhladna wěža so zjawnosći znowa spřistupni.

 Wopisanje 
Wuhladna wěža a hórska bawda tworitej zhromadnje twarjenje, kotrež je zapisane jako kulturny pomnik z čisłom 03300881. Wěža je 20 metrow wysoka, steji na kwadratiskim počasu a na wuhladnu platformu wjedźe 109 schodow. Prěnjotnje skónči so z wuhladnej platformu, wot 30. lět 20. lětstotka ma třěchu. Na balkonje z kowatym wobłoženjom steja iniciale F. A. Nad hłownym zachodom je připrawjena kamjentna wopomnjenska tafla z napisom: Seiner Königlichen Hoheit, dem Prinzen Friedrich August, Herzog zu Sachsen, ehrerbietigst gewidmet von der Besitzern, 1900 (serbsce: Jeho kralowskej wyšnosći, princej Bjedrichej Awgustej, wójwodźe w Sakskej, najčestnišo wěnowany wot wobsedźerjow, 1900). Twarjenje je w domizniskim stilu natwarjene.

 Turistika 
K wuhladowej wěži wjedu wjacore pućowanske šćežki. Wot němsko-čěskeje statneje hranicy je to žołta šćežka (smužka), wot załomskeje hwězdarnje wjedźe čerwjena šćežka. Zelena dalokowobchadna šćežka wjedźe do jednoho směra na Budyšin a do druheho směra na Wulki Pichow (498 m). Žołta šćežka (dypk) je kołopućowanski puć wokoło Załomja. Wuhladna wěža skići wuhlad na łužiski kaž tež čěski dźěl Łužiskich horow.

 Galerija 

 Žórła 

 Literatura 


 Wotkazy 

 Oficialna facebookowa strona: Prinz Friedrich August Baude
 Gmejna Załom: Prinz-Friedrich-August-Turm

Kategorija:Załom
Kategorija:Załožene 1900
Kategorija:Twarjenje w Budyskim wokrjesu
Kategorija:Rozhladna wěža w Sakskej